Mies pahoinpiteli entisen puolisonsa ja heidän yhteisen 4-vuotiaan tyttärensä, uhkasi raiskaamisella ja tappamisella. Rangaistukseksi tuli 180 tuntia yhdyskuntapalvelua. Äiti ja lapset elävät jatkuvassa pelossa.

39-vuotias ex-mies pahoinpiteli entisen puolisonsa ja 4-vuotiaan tyttärensä, uhkasi puolisoa ja lapsia raiskaamisella, tappamisella ja erittäin raa’alla väkivallalla. Tapauksessa on kyse toistuvasta lähisuhdeväkivallasta, sillä tekojen aikaan mies oli ehdollisen vankeusrangaistuksen koeajalla aiemmista entiseen puolisoonsa kohdistuneista rikoksista, pahoinpitelystä, laittomista uhkauksista ja lähestymiskiellon rikkomisista.

Helsingin käräjäoikeus katsoi miehen syyllistyneen naisen ja 4-vuotiaan tyttären pahoinpitelyyn ja kahteen laittomaan uhkaukseen. Oikeuden mukaan naisella oli perusteltu syy pelätä oman ja lastensa turvallisuuden puolesta. Koska uudet rikokset oli tehty vain noin puoli vuotta sen jälkeen, kun Vantaan käräjäoikeus oli tuominnut miehen aiemmista naiseen kohdistuneista rikoksista, myös aiempi ehdollinen vankeusrangaistus määrättiin täytäntöönpantavaksi. Rangaistukseksi tuli yhteensä kuusi kuukautta ehdotonta vankeutta, joka kuitenkin muutettiin 180 tunnin yhdyskuntapalveluksi, koska miehen katsottiin soveltuvan yhdyskuntapalveluun. Helsingin hovioikeus piti tuomion torstaina voimassa.

Mies uhkasi karmealla teolla puhelimessa puolisoaan ja lapsiaan. Puoliso pelkäsi miehen löytävän lapset ja toteuttavan uhkauksensa.

Elielinaukiolla Helsingissä mies kävi kiinni naiseen, repi hiuksista ja kuristi niin kovaa, ettei nainen saanut henkeä. Naisen mukaan miehellä oli kädessään partaveitsen terä ja nainen yritti pyristellä irti pois lähestyvästä terästä. Mies löi naista. Teko aiheutti naiselle ruhjeita ja mustelmia.

– Sitten joku suomalainen mies tuli siihen tilanteeseen ja yritti saada (miehen) irti minusta, nainen kertoi esitutkinnassa.

Lapset joutuivat todistamaan äitiinsä kohdistunutta väkivaltaa. Tapahtuman yhteydessä mies alkoi repiä 4-vuotiasta tytärtä mukaansa tytön tahtomatta. Tyttö huusi: ”Äiti pelasta minut!” Nainen huusi, että mies varastaa hänen lapsensa, jolloin muut ihmiset tulivat apuun. Tytön mukaan hänen käteensä sattui.

Teot tapahtuivat lokakuussa 2015.

Nainen kertoi olevansa väsynyt jatkuviin oikeudenkäynteihin ja toivovansa, että mies jättäisi hänet rauhaan. Hän kertoi hakeneensa miehelle lähestymiskieltoa Suomen lisäksi Turkissa.

Nainen kertoi surullisena, että on oppinut jo elämään kuoleman kanssa. Hän kertoi kiittävänsä joka ilta jumalaa, että on saanut elää vielä sen päivän ilman, että mies on hänet tappanut.

Mies kiisti oikeudessa syytteet ja väitti niitä perättömiksi. Nainen ja lapset ovat joutuneet turvautumaan psyykkiseen apuaan tilanteesta selviämiseksi. He ovat asuneet myös turvakodissa.

Mies joutuu maksamaan naiselle kivusta ja särystä sekä kärsimyksestä yhteensä 2 200 euroa ja lapselleen kivusta ja särystä 250 euroa.